Απόφαση της Επιτροπής

της 21ης Μαρτίου 2002

για την τροποποίηση της απόφασης 94/360/EΚ περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες, με βάση την οδηγία 90/675/ΕΟΚ του Συμβουλίου

[κοινοποιηθείσα υπό τον αριθμό Ε(2002) 1121]

(Κείμενο που παρουσιάζει ενδιαφέρον για τον ΕΟΧ)

(2002/237/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/EΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 10,

Εκτιμώντας τα ακόλουθα:

(1) Η οδηγία 97/78/EΚ καταργεί και αντικαθιστά την οδηγία 90/675/ΕΟΚ του Συμβουλίου(2), με βάση την οποία καταρτίστηκε η απόφαση 94/360/EΚ της Επιτροπής(3) περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες.

(2) Μετά τον εντοπισμό, πριν από λίγο καιρό, ιχνών αυξητικών ξενοβιοτικών ορμονών σε κρέας εισαγόμενο από τις Ηνωμένες Πολιτείες της Αμερικής, με την απόφαση 1999/302/EΚ της Επιτροπής(4) τροποποιήθηκε η απόφαση 94/360/ΕΚ και τέθηκε σε εφαρμογή ενισχυμένο σύστημα ελέγχου όλων των εισαγωγών νωπού βοείου κρέατος και εντοσθίων, με εξαίρεση το κρέας και τα εντόσθια βίσονα, εισαγόμενων από την εν λόγω χώρα.

(3) Μετά τον εντοπισμό των εν λόγω καταλοίπων, τον Ιούνιο του 1999 οι αρχές των Ηνωμένων Πολιτειών της Αμερικής ενίσχυσαν το πρόγραμμά τους για την παραγωγή βοοειδών απαλλαγμένων από ορμόνες. Ενόψει περαιτέρω προβλημάτων που ανέκυψαν στο εν λόγω πρόγραμμα και διαπιστώθηκαν στη διάρκεια αποστολής στις Ηνωμένες Πολιτείες της Αμερικής από το γραφείο τροφίμων και κτηνιατρικών θεμάτων της Επιτροπής, το πρόγραμμα ανεστάλη τον Ιούλιο του 1999 και ξανάρχισε τον Σεπτέμβριο του 1999, με ενισχυμένη μορφή, ως πρόγραμμα βοοειδών στα οποία δεν έχουν χορηγηθεί ορμόνες.

(4) Με την απόφαση 1999/518/ΕΚ της Επιτροπής(5) τροποποιήθηκαν περαιτέρω τα μέτρα επιθεώρησης στους κοινοτικούς συνοριακούς σταθμούς ελέγχου, για να συμπεριληφθούν ειδικές δοκιμασίες για στιλβένια, κατόπιν της ανίχνευσης εκ μέρους των αρμοδίων ελβετικών αρχών διαιθυλοστιλβοιστρόλης (DES) σε βόειο κρέας που είχε εισαχθεί από τις Ηνωμένες Πολιτείες της Αμερικής.

(5) Ενόψει των ευνοϊκών αποτελεσμάτων του προγράμματος ελέγχου, τον Σεπτέμβριο 2000 με την απόφαση 2000/583/ΕΚ της Επιτροπής(6) μειώθηκε η συχνότητα των ελέγχων στο νωπό κρέας το εισαγόμενο από τις Ηνωμένες Πολιτείες της Αμερικής, έτσι ώστε από ελέγχους σε όλες τις αποστολές να ελέγχονται μόνο το 20 % των αποστολών, και ήρθη η υποχρέωση των κρατών μελών να επιτρέπουν την είσοδο στο έδαφός τους μόνο των αποστολών, για τις οποίες τα αποτελέσματα των εξετάσεων και αναλύσεων ήσαν ευνοϊκά.

(6) Η απόφαση αυτή ήταν το πρώτο βήμα για τη σταδιακή ολοσχερή κατάργηση της υποχρέωσης να υποβάλλεται σε δοκιμασία για ορμόνες κάθε αποστολή που επιλέγεται για φυσικούς ελέγχους, η δε απόφαση υπέκειτο σε αναθεώρηση με βάση τα μελλοντικά αποτελέσματα των δοκιμασιών σύμφωνα με το άρθρο 2 της απόφασης 1999/302/ΕΚ.

(7) Οι πρόσθετοι έλεγχοι οι οποίοι τέθηκαν σε εφαρμογή με τις αποφάσεις 1999/302/ΕΚ και 1999/518/ΕΚ, καθώς και οι δοκιμασίες που διενεργήθηκαν στο πλαίσιο του συμπληρωματικού προγράμματος ελέγχου της Ευρωπαϊκής Κοινότητας για τις ορμόνες δεν έχουν ακόμη εντοπίσει ούτε ένα θετικό δείγμα νωπού βοείου κρέατος και εντοσθίων κατά την μεσολαβήσασα χρονική περίοδο.

(8) Ενδείκνυται, επομένως, να καταργηθεί η υποχρέωση να ελέγχεται για πιθανή παρουσία ορμονών το 20 % των αποστολών κρέατος που εισάγεται από τις Ηνωμένες Πολιτείες της Αμερικής και, όσον αφορά τις εργαστηριακές δοκιμασίες, να έχουν οι εν λόγω εισαγωγές την ίδια μεταχείριση με τις εισαγωγές κρέατος από άλλες τρίτες χώρες.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 94/360/ΕΚ τροποποιείται ως εξής:

Το άρθρο 1α καταργείται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 21 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 373 της 31.12.1990, σ. 1.

(3) ΕΕ L 158 της 25.6.1994, σ. 41.

(4) ΕΕ L 117 της 5.5.1999, σ. 58.

(5) ΕΕ L 197 της 29.7.1999, σ. 50.

(6) ΕΕ L 246 της 30.9.2000, σ. 67.